Meer diplomate ontplooi sodat SA’ners in buiteland kan stemMinister Lindiwe Sisulu. Foto: GCIS/Flickr Die Onafhanklike Verkiesingskommissie (OVK) het Dinsdag ŉ inligtingsessie gehou met Lindiwe Sisulu, minister van internasionale betrekkinge, om haar op hoogte te bring van die voortgesette logistieke reëlings om te verseker dat Suid-Afrikaners in die buiteland in die opkomende algemene verkiesing kan stem. Sisulu het aan joernaliste in Pretoria gesê sy het met die OVK-kommissarisse, insluitend die voorsitter en uitvoerende hoof, vergader. “Hulle het my ingelig oor die logistieke en wetlike vereistes wat verwag word van ons buitelandse missies om infrastruktuur te verskaf aan die OVK sodat Suid-Afrikaners in die buiteland kan registreer, hul name op die kieserslys kan verifieer en ook kan stem,” het die minister gesê. “Die kieserregistrasie het baie goed afgeloop. Ek het aan die hoofde van al die missies asook konsulaat-generale opdrag gegee om te verseker die OVK kry die nodige ondersteuning sodat Suid-Afrikaners in hierdie lande hul regte kan uitoefen.” Sisulu het gesê haar departement sal ook “’n nuwe groep” diplomate ontplooi om die kapasiteit by Suid-Afrikaanse ambassades in die buiteland uit te brei. “Meer as 60 jong, dinamiese diplomate van Dirco sal by ons missies wêreldwyd aansluit. Hulle is nie ambassadeurs of konsulaat-generale nie, maar diplomate wat ons kapasiteit in die buiteland sal versterk om die koördinering van die president se visie van buitelandse beleggings te lei.” Volgens Sisulu sal die meeste diplomate teen einde Maart ontplooi wees en sal hulle dan met verkiesingsverpligtinge kan help. “In Junie vanjaar sal ons nog ŉ span diplomate stuur om die kapasiteit by ons missies te versterk met betrekking tot handel, politieke werk, konsulaatdienste en visumbestuur.”